En far og hans to børn på 11 år og 13 år er fundet druknet.

De blev meldt savnet søndag, da de ikke kom hjem efter en tur på vandet, oplyser Nordsjællands Politi mandag eftermiddag.

Det tyder på at være en tragisk ulykke, lyder det fra politiet. Dog vil det blive efterforsket, om andet skulle ligge bag dødsfaldene.

Tidligere mandag blev det oplyst, at en mand var blevet fundet druknet nær byen Nakke, der ligger ud til Isefjord mellem Rørvig og Nykøbing Sjælland. Der er tale om liget af faren.

Samtidig blev også en tom båd fundet ud for Lynæs Havn tæt ved.

De to børn - en dreng på 13 år og en pige på 11 år - er efterfølgende blevet fundet døde. De blev begge fundet i samme område.

Læs også : Båd med mand og to børn forsvundet i Roskilde Fjord

Familien slog alarm

Det var familien til de tre, som slog alarm til politiet.

Faren og de to børn var sejlet "ud på en hyggetur" søndag morgen omkring klokken 08.20 fra Frederiksværk.

Siden hørte ingen fra dem.

Derfor blev helikoptere sendt i luften, mens dykkere ledte under vandet. Også både blev brugt i eftersøgningen, der spredte sig over et område både syd og nord for Frederiksværk.

Derfor er områder i Roskilde Fjord, Isefjord og Kattegat blevet afsøgt.